**Toamna vechilor poteci**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E-o toamnă frumoasă, iar zilele trec

Prin mine, prin tine, pe drumul de-abis

Pe care și astăzi privirea-mi aplec

Și-i mângâi tăcerea în care s-a-nchis.

Cad frunze și lasă copacii mai goi

Decât înserarea din care-mi lipsești

În clipele-n care te-aș vrea înapoi

Așa cum erai și prin gânduri îmi ești.

Simt frunzele-n suflet foșnindu-mi funest,

Iar drumul din mine îngheață treptat

Sub tot ce-a fost viață și-acum e un lest

Ce-apasă mai tare decât un păcat.

E azi și-i senin ca o zi de demult

Când tu îți făceai nesfârșite poteci

Prin sângele care-mi vuia în tumult,

Dar simt cum, din ultima-mi toamnă, tu pleci.